**Dôvodová správa**

**A. Všeobecná časť**

Návrh na vydanie zákona, ktorým sa dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „návrh zákona“) predkladá poslankyňa Národnej rady Slovenskej republiky Alena Nováková.

Návrhom zákona sa umožňuje agentúre dočasného zamestnávania dočasne prideľovať štátnych príslušníkov tretej krajiny k užívateľskému zamestnávateľovi po vydaní súhlasného potvrdenia o možnosti obsadenia voľného pracovného miesta a podaní žiadosti o prechodný pobyt na účel zamestnania do právoplatného skončenia konania o udelenie prechodného pobytu na účel zamestnania za podmienky, že ide o výkon zamestnania v nedostatkových profesiách.

Predložený návrh zákona nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti, manželstvo, rodičovstvo a rodinu, služby verejnej správy pre občana a nemá sociálne vplyvy.

Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K čl. I**

Ide o zosúladenie právnej úpravy s úpravou účinnou do 14. júla 2024, kedy sa uplatňovala výnimka pri zamestnávaní štátnych príslušníkov tretej krajiny prijatých do zamestnania na účel ich zaškolenia po dobu 8 týždňov pri výkone zamestnania v nedostatkových profesiách, pričom sa na tento účel nevyžadovalo vydanie potvrdenia o možnosti obsadenia voľného pracovného miesta a štátni príslušníci tretej krajiny mohli byť zamestnaní, vrátane dočasného pridelenia agentúrou dočasného zamestnávania, na účel ich zaškolenia po prijatí kompletnej žiadosti o prechodný pobyt na účel zamestnania.

Táto výnimka bola zákonom č. 160/2024 Z. z., ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony s účinnosťou od 15. júla 2024 zrušená a nahradená možnosťou zamestnávania štátnych príslušníkov tretej krajiny pred udelením prechodného pobytu na účel zamestnania (jednotné povolenie), a to na základe vydaného súhlasného potvrdenia o možnosti obsadenia voľného pracovného miesta a prijatia kompletnej žiadosti o prechodný pobyt na účel zamestnania do právoplatného skončenia konania o udelenie prechodného pobytu na účel zamestnania. Uvedené sa v súčasnosti vzťahuje len na zamestnávateľa, ktorý nie je agentúrou dočasného zamestnávania.

Predmetným návrhom sa umožní aj agentúre dočasného zamestnávania dočasne prideľovať štátnych príslušníkov tretej krajiny k užívateľskému zamestnávateľovi po vydaní súhlasného potvrdenia o možnosti obsadenia voľného pracovného miesta a prijatia žiadosti o prechodný pobyt na účel zamestnania do právoplatného skončenia konania o udelenie prechodného pobytu na účel zamestnania za podmienky, že ide o výkon zamestnania v nedostatkových profesiách.

**K čl. II**

Dátum nadobudnutia účinnosti zákona sa navrhuje na 1. decembra 2024.